На основу члана 58. Статута Општине Бач (''Службени лист општине Бач'' број: 2/2019) и Уговора о гранту број: 81247825 закљученог дана 22.10.2019. године између Општине Бач и ГИЗ-а, о донацији за спровођење пројекта ''Подстицање запошљавања теже запошљивих категорија у општини Бач'' (у даљем тексту: пројекат) који финансира немачка развојна сарадња, а спроводиГИЗ у оквиру проjeкта ''Инклузија Рома и других маргинализованих група у Србији'' – Иницијатива за инклузију - фаза 2, на основу Локалног Акционог плана запошљавања општине Бач (''Службени лист Општине Бач'' број: 2/2020) председник Општине Бач и Одлуке о избору корисника субвенција за запошљавање незапослених лица са територије општине Бач из категрије теже запошљивих у 2020 години, председник Општине Бач, дана 27.07.2020., доноси;

**ПРАВИЛНИК О ДОДЕЛИ БЕСПОВРАТНИХ СРЕДСТАВА ЗА НАБАВКУ НОВЕ ОПРЕМЕ ЗА САМОЗАПОШЉАВАЊЕ ЛИЦА СА ТЕРИТОРИЈЕ ОПШТИНЕ БАЧ КОЈА ПРИПАДАЈУ КАТЕГОРИЈИ ТЕЖЕ ЗАПОШЉИВИХ У ОКВИРУ ПРОЈЕКТА ''ПОДСТИЦАЊЕ ЗАПОШЉАВАЊА ТЕЖЕ ЗАПОШЉИВИХ КАТЕГОРИЈА У ОПШТИНИ БАЧ**

**I УВОД**

Општина Бач, као координатор пројекта, у партнерству са Регионалном развојном агенцијом Бачка д.о.о. из Новог Сада (РРА Бачка), спроводи локални пројекат ''Подстицање запошљавања теже запошљивих категорија у општини Бач'' у оквиру немачке развојне сарадње, који спроводи ГИЗ: ''Инклузија Рома и других маргинализованих група у Србији - 'Иницијатива за инклузију – фаза 2''.

Пројектом ''Подстицање запошљавања теже запошљивих категорија у општини Бач'' је планирана реализација активности које имају за циљ обезбеђивање одрживих решења за запошљавање 40 теже запошљивих категорија становништва из општине Бач, од чега кроз меру субвенција послодавцима 20 лица која припадају категорији теже запошљивих, а 20 кроз меру субвенционисања самозапошљавања незапослених лица која припадају категорији теже запошљивих.

**II ОПШТЕ ОДРЕДБЕ**

**Члан 1.**

Средства из Пројекта ''Подстицање запошљавања теже запошљивих категорија у општини Бач'' који финансира немачка развојна сарадња, а спроводи ГИЗ у оквиру проjeкта ''Инклузија Рома и других маргинализованих група у Србији'' – Иницијатива за инклузију - фаза 2, намењена за набавку опреме, додељују се путем јавног конкурса за опредељивање средстава, а Општина Бач (у даљем тексту: Општина) задужена је спровођење набавке опреме и праћење реализације пројекта и уговорних обавеза.

Правилником о додели средстава из пројекта ''Подстицање запошљавања теже запошљивих категорија у општини Бач'' ( у даљем тексту: Правилник) прописују се намена додељених средстава, корисници, обавезна документација, поступак опредељивања бесповратних средстава, поступање са непотпуним пријавама, закључивање уговора са корисницима, обавезе корисника, праћење и контрола реализације пројекта и коришћење опреме која је набављена и додељена корисницима, као и друга питања од значаја за реализацију јавног конкурса за опредељивање средстава из буџета пројекта (у даљем тексту: Конкурс).

**Оправданост трошкова**

**Члан 2.**

Оправдани трошкови су улагања у набавку опреме за отпочињање сопственог бизниса (самозапошљавање), у складу са уговорм о додели субвенције (У даљем тексту: оправдани трошкови улагања).

**III ПРАВО УЧЕШЋА У ПОСТУПКУ ДОДЕЛЕ СРЕДСТАВА И ВИСИНА СРЕДСТАВА ЗА НАБАВКУ ОПРЕМЕ**

**Члан 3.**

Право учешћа на Конкурсу за доделу средстава за набавку опреме имају лица која припадају категорији теже запошљивих:

* Повратници из земаља ЕУ и осталих европских земаља,
* Роми,
* Радно способни корисници новчане социјалне помоћи,
* Лица без квалификација/са ниским квалификацијама (највише 2 степен стручне спреме),
* Вишкови запослених,
* Млади до 30 година који су имали/имају статус детета без родитељског старања, без квалификација/са ниским квалификацијама (највише 2 степен стручне спреме), млади у домском смештају, хранитељским породицама и старатељским породицама,
* Особе са инвалидитетом,
* Жртве трговине људима,
* Жртве породичног насиља,
* Дугорочно незапослени (незапослени дуже од 1 године)
* Жене старије од 50 година,
* Самохрани родитељи
* Родитељи деце са сметњама у развоју

Право учешћа у поступку доделе средстава имају горе поменуте категорије незапослених лица ради оснивања предузетничке радње, задруге или другог облика предузетништва, пољопривредног газдинства уколико оснивач заснива радни однос.

Право учешћа у поступку доделе средстава имају горе поменуте категорије незапослених лица која инвестирају у набавку опреме у висини опредељених средстава или више уз обавезу да обављају регистровану делатност и по том основу измирују доприносе за обавезно социјално осигурање најмање 12 месеци, почевши од дана отпочињања обављања делатности.

Право учешћа у поступку доделе средстава имају горе поменуте категорије незапослених лица која су претходно похађала обуку о започињању сопственог бизниса (самозапошљавање).

Право на субвенцију може се остварити и удруживањем више незапослених оснивањем привредног друштва ради самозапошљавања. Уколико се више незапослених удружи, у складу са законом, сва лица заједно подносе један захтев са бизнис планом за самозапошљавање и оставрује право на субвенцију од 1.500 евра по лицу и сва лица која се удружују заснивају радни однос са пуним радним временом.

Максималан износ додељених средстава за набавку опреме износи 1.500 евра по лицу у динарској противвредности према пројектном курсу.

Укупан износ додељених средстава за набавку опреме за самозапошљавање не може да пређе 30.000 евра у динарској противвредности према пројектном курсу.

**Општи услови за доделу средстава**

**Члан 4.**

Право на доделу средстава за набавку опреме имају:

* Физичка лица која су незапослена и која до закључења уговора о додели субвенције региструју предузетничку радњу, привредно друштво, задругу или пољопривредно газдинство,
* Лица која су завршила обуку за самозапошљавање у оквиру пројекта ''Подстицање запошљавања теже запошљивих категорија у општини Бач'',
* Лица која припадају категорији теже запошљивих лица из члана 3 овог Правилника, а која имају пребивалиште на територији општине Бач,
* Лица која уредно, у складу са роковима доставе захтев са бизнис планом и најмање три међусобно упоредиве понуде/предрачуна за набавку опреме.

У току трајања јавног конкурса незапослено лице може само једном поднети захтев за доделу субвенција за самозапошљавање.

**Критеријуми за анализу захтева и доделу средстава**

**Члан 5.**

Критеријуми за анализу и оцену захтева са бизнис планом су:

|  |
| --- |
| **БОДОВНА ЛИСТА – СУБВЕНЦИЈЕ ЗА САМОЗАПОШЉАВАЊЕ** |
| **Критеријуми** | **Број бодова** |
| 1.Поодносилац припада одређеној категорији теже запошљивог становништва | Повратници, тражиоци азила, Роми | 12 |
| Радно способни корисници социјалне помоћи, жртве пордичног насиља, особе са инвалидитетом, жртве трговине људима, родитељи деце ометене у развоју | 10 |
| Лица без квалификација, жене старије од 50 година, млади до 30 година | 8 |
| Дугорочно незапослени, вишкови запослених, самохрани родитељи | 5 |
|  | Остала незапослена лица | 0 |
| **Максималан број бодова за критеријум 1** | **35** |
| 2.Подносилац захтева је лице које припада одређеној старосној групи | Од 16 до 30 година | 5 |
| Од 30 до 40 година | 3 |
| Од 40 до 50 година | 8 |
| Од 50 до 60 година | 10 |
| Преко 60 година | 1 |
| **Максималан број бодова за критеријум 2** | **10** |
| 3. Пол лица које подноси захтев | Лице које се запошљава је женског пола | 10 |
| Лице које се запошљава је мушког пола | 5 |
| **Максималан број бодова за критеријум 3** | **10** |
| 4. Подаци о броју лица која се запошљавају/покрећу посао | Лице самостално покреће сопствени посао и самостално подноси захтев за субвенције | 5 |
| Лица заједнички покрећу сопствени посао и подносе заједнички захтев за субвенције | 10 |
|  | **Максималан број бодова за критеријум 4** | **10** |
| 5. Место у којем се планира регистрација правног лица (седиште) | Бач | 5 |
| Остала насеља општине Бач | 10 |
| **Максималан број бодова за критеријум 5** | **10** |
| 6. Врста делатности којом се подносилац захтева планира бавити | Производња и производно занатство | 10 |
| Услужно занатство, и остале услужне делатности и грађевинарство | 8 |
| Угоститељска делатност и туризам | 5 |
| Остале делатности | 3 |
| **Максималан број бодова за критеријум 6** | **10** |
| 7. Укупна оцена инвестиционог плана на основу података из бизнис плана (свеукупна оцена пословне идеје, са аспекта утицаја на животну средину, иновативност, финасијско тржишна оцена бизнис плана) | 15 |
| **Максималан број бодова за критеријум 7** | **15** |
| **МАКСИМАЛАН БРОЈ БОДОВА** | **100** |

**IV ПОСТУПАК ДОДЕЛЕ СРЕДСТАВА**

**Комисија**

**Члан 6.**

Пре почетка поступка доделе средстава Председник општине Бач формира Комисију за доделу средстава (у даљем тексту: Комисија).

Комисија се састоји од председника и четири члана.

Одлуку о именовању Комисије доноси Председник општине Решењем.

Задаци Комисије су:

1. Припрема Јавног конкурса и остале пратеће документације,
2. Пријем и евиденција пристиглих пријава за доделу средстава,
3. Провера формалне исправности пристигле документације,
4. Оцењивање пристиглих захтева и бизнис планова у складу са критеријумима из члана 5. и израда листе квалификованих и одбијених пријава,
5. Припрема ранг листе квалификованих пријава и објављивање исте на сајту општине,
6. Припрема предлога одлуке о додели средстава за подносиоце пријаве,
7. Припрема уговора о додели средстава,
8. Припрема техничке спецификације за набавку опреме на основу поднетих понуда и достављање службенику за набавке Општинске управе Бач ради покретања поступака,

**Јавни конкурс**

**Члан 7.**

Додела средстава у складу са овим Правилником спроводи се путем Јавног конкурса.

Општина Бач објављује Јавни конкурс на својој званичној интернет страници, огласним таблама Општинске управе Бач, месних канцеларија, путем локалне радио станице, званичне интернет странице РРА Бачка и путем друштвених мрежа.

Јавни конкурс нарочито садржи:

1. Назив и седиште органа који објављује Јавни конкурс,
2. Назив акта на основу којег се спроводи Јавни конкурс,
3. Назив и седиште органа коме се достављају пријаве за доделу средства,
4. Укупан износ средстава који се додељује Јавним конкурсом,
5. Критеријуме и мерила за доделу средстава,
6. Трајање Јавног конкурса,
7. Адресу на којој се могу добити обавештења у вези са учествовањем у поступку доделе средстава и податке о лицу за контакт,
8. Образац пријаве на Јавни конкурс,
9. Списак потребне документације коју је потребно доставити уз пријаву на Јавни конкурс,
10. Друге информације од значаја и интереса за подносиоце, односно потенцијалне кориснике субвенције.

**Пријава за доделу субвенција**

**Члан 8.**

Подносилац пријаве подноси Општини Бач пријаву за доделу субвенција на прописаном обрасцу, на српском језику.

**Пријава за доделу субвенција и обавезна документација**

**Члан 9.**

Пријава за доделу субвенција садржи:

1. Образац пријаве са бизнис планом за инвестициони пројекат за чију реализацију се конкурише за доделу субвенција по јавном конкурсу и потребне изјаве на прописаним обрасцима,
2. Изјаву подносиоца пријаве о радном статусу,
3. Доказ о власништву пословног простора, уколико подносилац захтева располаже истим или Изјаву власника пословног простора да ће подносиоцу захтева исти уступити за обављање делатности,
4. Потврду о завршеној обуци за самозапошљавање (Издаје Општина Бач на основу увида у регистрационе пријаве учесника обуке)
5. Минимум три међусобно упоредиве понуде за опрему која се планира набавити.

Општина Бач задржава право да тражи и друге доказе релевантне за одлучивање по захтеву подносиоца.

Даном подношења пријаве на Јавни конкурс сматра се дан пријема пријаве на писарницу Општинске управе Бач. Ако је пријава послата препорученом пошиљком, даном пријема сматра се дан слања пријаве препорученом пошиљком.

**Начин подношења захтева**

**Члан 10.**

Захтев са бизнис планом подноси се у једном примерку Општини Бач, непосредно на писарници или путем поште на прописаном обрасцу које се може преузети на сајту општине [www.bac.rs](http://www.bac.rs) или Канцеларији за Локални економски развој Општине Бач.

**Утврђивање испуњености услова за доделу средстава**

**Члан 11.**

Комисија утврђује испуњеност услова за доделу средстава и одбацује непотпуне, неблаговремене и недозвољене пријаве.

Уколико је пријава непотпуна, у погледу документације, Комисија има право затражити допуну или појашњење пријаве. Уколико пријава и након затражене допуне или појашњења буде непотпуна и не може се утврдити садржај пријаве, пријава ће бити одбијена.

Комисија оцењује инвестициони/бизнис план, саставља листу квалификованих и одбијених пријава и доставља их председнику Општине Бач на доношење коначне одлуке.

**Одлука о додели средстава**

**Члан 12.**

Одлука о одобравању субвенција за самозапошљавање доноси се на основу ранг листе квалификованих пријава, а након провере испуњености услова Јавног конкурса и приложене документације и бодовања поднете пријаве са бизнис планом, у року од 30 дана од дана истека јавног конкурса.

Незапослено лице може да региструје и отпочне обављање регистроване делатности почев од дана доношења и објаве Одлуке о додели субвенција на сајту Општине, а најкасније до датума потписивања уговора о додели субвенција.

Коначну Одлуку о додели субвенција за самозапошљавање доноси председник Општине Бач.

Уколико постоји већи број захтева са истим бројем бодова, предност ће се дати захтевима који имају више бодова по појединачним критеријумима, и то следећим редоследом: категорија лица, планирана врста делатности и место (седиште) обављања делатности. Уколико постоји већи број захтева са истим бројем бодова по појединачним критеријумима, одлучиваће се по редоследу подношења захтева.

**V ЗАКЉУЧИВАЊЕ УГОВОРА**

**Члан 13.**

На основу Одлуке о додели средстава, Општина закључује Уговор о додели субвенције (у даљем тексту. Уговор) којим се уређују међусобна права и обавезе Општине и корисника субвенције за набавку опреме.

Председник Општине Бач и корисник субвенције закључују уговор најкасније 45 дана од дана доношења коначне Одлуке о доделу субвенције.

Уговор садржи: предмет, висину и динамику улагања и набавке опреме повезаних са бизнис планом, рок за реализацију бизнис плана, износ додељених средстава за набавку опреме, динамику набавке и испоруке опреме, као и информације о обавези неотуђења опреме, обавези извештавања, контроли извештавања уговорних обавеза, раскиду уговора, решавању спорова и друга питања значајна за реализацију Уговора.

Саставни део уговора је Образац пријаве са бизнис планом и пратећа документација.

Општина може да раскине уговор у свакој фази извршења, ако утврди да корисник средстава не испуњава обавезе предвиђене Угвором.

Саставни део уговора је изјава корисника субвенције да набављену опрему неће отуђити најмање у наредне 2 (две) године.

Документација за закључење уговора:

1. Фотокопија решења надлежног органа о упису у регистар (АПР или регситар пољопривредних газдинстава),
2. Фотокопија потврде о извршеној регистрацији код Пореске управе (образац РЕГ),
3. Фотокопија пријаве на обавезно социјално осигирање – ПИО (Образац МА),
4. Фотокопија очитане личне карте подносиоца захтева,
5. Изјава корисника субвенције да набављену опрему неће отуђити у наредне две године.

Незапослено лице је у обавези да региструје делатност у складу са поднетим захтевом са бизнис планом. Уговор се закључује након извршене провере исправности достављене документације за закључивање уговора.

**VI ОБАВЕЗЕ ИЗ УГОВОРА**

**Члан 14.**

Корисник субвенције дужан је да:

1. Делатност за коју му је одобрена субвенција за набавку опреме, а у складу са поднетим захтевом са бизнис планом, обавља као основну на територији општине Бач и по том основу измирује доприносе за обавезно социјално осигурање најмање 12 месеци, почев од дана отпочињања обављања делатности,
2. Омогући Општини Бач и ГИЗ-у праћење реализације уговорних обавеза и увид у обављање делатности,
3. Достави Општини Бач доказе о реализацији уговорних обавеза кроз кварталне извештаје,
4. Обавести Општину Бач о свим променама које су од значаја за реализацију уговора, у року од осам дана од дана од дана настанка промене.

У случају неиспуњења или делимичног испуњења обавеза из уговора, корисник субвенције је у обавези да Општини Бач врати износ субвенције у вредности набављене и опреме.

**VII КОНТРОЛА ИЗВРШЕЊА УГОВОРНИХ ОБАВЕЗА**

**Извештаји које подноси корисник субвенције**

**Члан 15.**

Извештај о извршењу уговорних обавеза се доставља на кварталном нивоу, и то по истеку свака три месеца уговорне обавезе. Последњи квартални извештај се доставља након истека 12 месеци уговорне обавезе.

Извештај о извршењу уговорних обавеза садржи:

1. Наративни извештај о реализацији бизнис плана и коришћењу набављене опреме,
2. Фотографије набављене опреме,
3. Изводе из Појединачне пореске пријаве уплаћене порезе и доприносе на име обавезног социјалног осигурања за сваки месец који је обухваћен извештајем за корисника субвенције за самозапошљавање.

Обавеза извештавања почиње са датумом испоруке набављене опреме кориснику субвенције од стране Општине.

**Контрола и праћење извршења уговорних обавеза**

**Члан 16.**

Контролу и праћење извршења уговорних обавеза корисника врши Комисија коју именује председник Општине, а коју чине представници Општине и партнера на пројекту РРА Бачка.

Комисија о извршеној контроли сачињава извештај и доставља га председнику општине и ГИЗ-у.

Општина може, у сваком тренутку у току трајања уговорне обавезе, независно од контроле Комисије, а по захтеву ГИЗ-а да наложи ванредну контролу и захтева извештај о контроли од Комисије.

**Члан 17.**

У току спровођења пројекта Општина и корисници средстава обавезни су да наведу да је опрема набављена уз финансијску подршку ГИЗ-а, а у оквиру пројекта ''Инклузија Рома и других маргинализованих група у Србији'' – Иницијатива за инклузију - фаза 2.

**VIII ЗАШТИТА ПОДАТАКА О ЛИЧНОСТИ**

**Члан 18.**

Сви подаци о личности који буду достављени Општини Бач биће обрађивани искључиво у сврху учешћа у Јавном конкурсу, а у складу са Законом о заштити података о личности.

Приступ личним подацима имаће само овлашћена лица Општине Бач која су обавезана на чување поверљивости података о личности и неће их откривати трећој страни, осим ако је то неопходно у сврху контроле поступка спровођења Јавног конкурса.

Општина Бач ће чувати податке о личности у року предвиђеним законом, уз примену одговарајућих техничких, организационих и кадровских мера.

Лица чији се подаци обрађују имају право на приступ, исправку и брисање својих података, право на ограничење обраде својих података, право на приговор и право на притужбу Поверенику за информације од јавног значаја и заштиту података о личности.

Бач, 27.07. 2020 године

Број: 30-1-32/2020-IV-03

ПРЕДСЕДНИК ОПШТИНЕ БАЧ

Борислав Антонић